૧૨ વખત નેશનલ રમી ચૂકેલા સરખડીના હમીરસિંહ વાળાની વાત જ જુદી છે. હાલ તેઓ કેશોદમાં આવેલી સરકારી આદર્શ નિવાસી શાળાના ઇન્ચાર્જ પ્રિન્સિપાલ તરીકે ફરજ બજાવે છે. તેમણે જૂનાગઢ જિલ્લાના રાષ્ટ્રીય કક્ષાના ખેલાડીઓની શારીરિક ક્ષમતા અને કૌશલ્ય ઉપર સ્પેશ્યલ ટ્રેનિંગની અસરનો અભ્યાસ એ વિષય પર સંશોધનાત્મક અભ્યાસ (પીએચ.ડી.) પણ કર્યો છે. હમીરસિંહ કહે છે, “પહેલાં સરખડી જૂનાગઢ જિલ્લામાં આવતું અને મારા ગામમાં જ નેશનલ પ્લેયર હતા. સંશોધનમાં મેં ૧૩થી ૨૫ વર્ષનાં ૨૫ બોયઝ અને ૨૫ ગર્લ્સનો સમાવેશ કર્યો હતો. મારા આ અભ્યાસના વાઈવા વખતે જ ઇન્ટર યુનિવર્સિટી વેસ્ટ ઝોનમાં ગર્લ્સની ટીમે ગોલ્ડમેડલ જીત્યો હતો જેથી મારો એ દિવસ યાદગાર બની રહ્યો. મારી કારકિર્દી વૉલીબૉલને કારણે બની હોવાનું હું માનું છું.”